text: Buret er fyldt op
  06 september 2013 kl. 14.12
  De ti deltagere i Kolding Storcenters svar på tv-kanalers reality-programmer er nu klar i glasburet midt i storcentret.
  De skal bo i buret i de kommende 20 døgn og deltage i forskellige konkurrencer, mens de bliver iagttaget af kunder i storcentret eller via kameraer og mikrofoner på centrets hjemmeside.
  Undervejs bliver deltagerne stemt ud via Facebook-afstemninger. De sidste fire deltagere stiller op til en finale 27. september, hvor en bil lokker som hovedgevinst.
  Et par af deltagerne, Stephanie Bech Pedersen, 18 år, fra Vejle og Kasper Due Larsen, 18 år, fra Kolding, har sat hele deres fremtid på spil. De går på handelsskole og risikerer at blive smidt ud, da deltagelsen kan koste dem for mange fraværsdage.
  